recursal/SuperWikiNEXT-32B huggingface dataset:
| "Strong"Soma Manuchar |
| --- |
| Singlen "Strong" kansikuva |
| Singlen tiedot |
|  Albumilta | *Drifer* |
|  Julkaistu | 7. joulukuuta 2010 |
|  Tuottaja(t) | Kim Wennerström |
|  Tyylilaji | pop, dancepop |
|  Kesto | 03.00 |
|  Levy-yhtiö | Universal Music Group |
| Soma Manucharin muut singlet |
| "Crazy ’Bout the Boy"2010 | "Strong"2010 | "Making My Heart Beat"2011 |

**Strong** on Soma Manucharin kappale debyyttialbumiltaan Drifter. *Strong* julkaistiin digitaalisesti 7. joulukuuta 2010 ja se palvelee kolmantena singlenä albumilta. Manuchar osallistui tällä kappaleellaan Suomen vuoden 2011 Euroviisukarsintoihin tammikuussa 2011. *Strong* kilpaili toisessa alkukarsinnassa jääden kuitenkin finaalin ulkopuolelle. Myöhemmin ilmoitetuissa sijoituksissa ilmeni, että kappale oli jäänyt oman alkukarsintansa viimeiseksi.

*Strong* on Ellen T.:n ja Antti C.:n säveltämä ja sanoittama sekä heidän lisäksi sovituksessa ovat olleet mukana myös Kim Wennerström ja Elof Loelv.

Kappaleet
---------

Digisingle
1. Strong – 3.00

Musiikkivideo
-------------

Soma Manuchar ja Markku Haussila "Strong" musiikkivideolla.
Kappaleen *Strong* musiikkivideo julkaistiin Manucharin Youtube ja VEVO-kanavilla 17. tammikuuta 2011.. Videolla nähdään Soma tanssimassa Nelosen Dance-ohjelmasta tutun Markku Haussilan kanssa. Tunnelma on katkera, kolkko sekä hieman vihainen. Video on kuvattu betoniseinää vasten sillan alla. Siinä näytetään Manuchar hänelle tyypillisessä korkeassa ponihännässä sekä mustassa asussa, joka peittää vastakkaiset olkapään ja jalan. Olkapäässä hänellä on kimalteleva koriste. Video on lähes mustavalkoinen.

Lähteet
-------

1. ↑
*Tämä artikkeli kuvaa Alankomaiden laivaston Holland-luokan hävittäjää. Sanan muita merkityksiä on täsmennyssivulla.*

**Hr. Ms. Holland** (runkonumero D808) oli Alankomaiden kuninkaallisen laivaston Holland-luokan hävittäjä.

Valmistus
---------

*Pääartikkeli: Holland-luokka (hävittäjä)*
Alus tilattiin Rotterdamsche Droogdok Maatschappijlta Rotterdamista, missä köli laskettiin 21. huhtikuuta 1950 telakkanumerolla 266. Se laskettiin vesille 11. huhtikuuta 1953 ja otettiin palvelukseen 31. joulukuuta 1954.

Palvelus
--------

Palvelukseen oton jälkeen alus teki neitsytmatkansa Afrikan ympäri läpäisten Suezin kanavan ja vieraillen Kapkaupungissa. Kotimaahan palattuaan alus poistettiin 1955 palveluksesta ja sijoitettiin reserviin, mistä se palautettiin palvelukseen 1962. Alus kolaroi Danish-French Linen MV *Mayumban* kanssa kolme merimailia Texelin majakkalaivasta itäkoilliseen.

Alus liitettiin ensimmäiseen STANAVFORLANT laivueeseen, joka perustettiin 13. tammikuuta 1968 Portlandissa komentajanaan G. C. Mitchell. Laivueen muuta alukset olivat *HMS Brighton*, *KNM Narvik* ja *USS Holder*. Seuraavana vuonna alus oli sisaralustensa kanssa Spitheadissä Naton laivastokatselmuksessa. Se osallistui myös lukuisiin Naton harjoituksiin kuten Razor Sharpiin 1969, Northern Mergeriin ja Safe Passiin 1974.

Alus poistettiin 9. marraskuuta 1977 palveluksesta ja myytiin 1978 Perulle, joka liitti sen laivastoonsa nimellä *BAP García y García*. Peru poisti 1986 aluksen alusluettelostaan.

Lähteet
-------

* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)
* Visser, Henk: The Netherlands Type 47A Destroyer.  *Warship 2016*, 2016, XXXVIII. vsk, s. 182-186. Lontoo:  Conway. ISBN 978-1-84486-326-6.   (englanniksi)

### Viitteet

1. ↑  Gardiner, Robert s. 274
2. 1 2 3 4  Visser 2016 s.184

*Holland*-luokan hävittäjät

|  |
| --- |
| *Hr. Ms. Holland* - *Hr. Ms. Zeeland* - *Hr. Ms. Noord Brabant* - *Hr. Ms. Gelderland* |
| Edeltäjä: *N*, *Q* ja *S* -luokka – Seuraaja: *Friesland*-luokka |
**Gennadi Stepanovitš Solodov** (ven. Геннадий Степанович Солодов, 6. lokakuuta 1934 – 2. toukokuuta 2020) oli venäläinen kilpakävelijä, joka oli erikoistunut 20 kilometrin matkalle. Hän kilpaili kesäolympialaisissa 1960 ja 1964 ja sijoittui viidenneksi vuonna 1964.

Varhaisvuosinaan Solodov kilpaili sekä kävelyssä että maastohiihdossa ja väitti myöhemmin, että hän piti enemmän jälkimmäisestä lajista. Vuosina 1953–1956 hän palveli Neuvostoliiton armeijassa. Solodov lopetti kilpauransa vuonna 1968 sijoitettuaan viidenneksi kansallisissa mestaruuskilpailuissa ja jäätyään näin ulos Neuvostoliiton joukkueesta vuoden 1968 olympialaisiin.

Solodov asui Sotšissa vuoteen 1976, jolloin muutti Kazakstaniin Rudnyyn. Vuonna 1999 hän muutti perheineen Tšeboksaryyn tullakseen kävelykisavalmentajaksi. Solodov kuoli 2. toukokuuta 2020.

Lähteet
-------

1. ↑  Ушел из жизни Заслуженный тренер РСФСР Геннадий Солодов *sport.cap.ru*.  2.5.2020. Viitattu 4.5.2020.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en: Gennadiy Solodov 

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Nessun dorma** on aaria Giacomo Puccinin oopperasta *Turandot* ja yksi tunnetuimmista tenoriaarioista oopperassa. Sen laulaa Calaf, *il principe ignoto* (tuntematon prinssi), joka rakastuu ensisilmäyksellä kauniiseen mutta kylmään prinsessaan Turandotiin. Kuka tahansa mies, joka haluaa naida Turandotin, joutuu vastaamaan ensiksi kolmeen hänen arvoitukseensa; jos mies vastaa väärin, hänet mestataan. Aariassa Calaf tuo ilmi voitokkaan vakuutuksensa siitä, että hän tulee saamaan prinsessan itselleen.

Aaria
-----

Nessun dorma! Nessun dorma!  

Tu pure, o Principessa,  

nella tua fredda stanza,  

guardi le stelle  

che tremano d’amore, e di speranza!  

  

Ma il mio mistero è chiuso in me;  

il nome mio nessun saprà!  

No, No! Sulla tua bocca  

lo dirò quando la luce splenderà!  

  

Ed il mio bacio scioglierà  

il silenzio che ti fa mia!  

  

Il nome suo nessun saprà,  

E noi dovrem, ahimè, morir, morir!  

  

Dilegua, o notte!  

Tramontate, stelle!  

Tramontate, stelle!  

All’alba vincerò!  

Vincerò! Vincerò!
Kartta Genovan laajentumisesta.
**Genovan siirtokunnat** olivat sarja Genovan tasavallan kauppapaikkoja Välimerellä ja Mustallamerellä. Osan niistä perustivat tasavallan viranomaiset tukemaan paikallisten kauppiaiden taloutta, kun taas toiset olivat genovalaisten aatelisten läänejä.

Historia
--------

Luca Cambiaso, *Genovalaisten tavaravaraston rakentamista Trebizondissa*, noin 1571.
Genovasta, joka oli 4 000 asukkaan pieni köyhä kalastuskylä, alkoi tulla itsenäinen Pyhästä saksalais-roomalaisesta keisarikunnasta noin vuonna 1096. Genovan laivaston osallistuminen ristiretkiin (erityisesti Antiokian ja Akkon valloituksiin) rikastutti maata suuresti. Ensimmäisen ristiretken aikana Genova sai kolmanneksen Bybloksesta ja Akkosta, joka tuotti kolmasosan satamakaupungin tuloista. Muita pieniä siirtomaita perustettiin Tartusiin (Syyria), Tripoliin (Libanon) ja Beirutiin. Seuraavan vuosisadan muslimien takaisinvalloitukset tosin kadottivat Genovan vaikutuksen pyhässä maassa. Genova perusti siirtomaita myös Espanjan lähettyville Välimerelle Valenciasta Gibraltariin, mutta kyseiset siirtokunnat olivat myös lyhytkestoisia.

Genovan suora laajentuminen alkoi 1200-luvulla Korsikan (Genova liitti Korsikan itseensä vuonna 1284 ja piti saarta 1700-luvulle asti) ja Sardinian valtauksista. Genova pysyi vallitsevana Tyrrhenanmerellä sen jälkeen, kun Genovan laivasto oli voittanut sodan Pisaa vastaan Melorian taistelussa vuonna 1284. Genova alkoi myös perustamaan siirtomaita Ligurian alueelle ja Mustallemerelle 1200-luvun loppua kohden.

Genovan tärkeimpiä kauppakeskuksia itäisellä Välimerellä olivat Chíos ja Mytilíni Egeanmerellä ja Caffa, joka oli suurin kaupankäynnin keskus mongolien hallitseman Itä-Euroopan, Keski-Aasian ja Länsi-Euroopan välillä. Muita siirtomaita olivat Cembalo (nykyinen Balaklava), Soldaio (Sudak), Vosporo (Kertš) ja Asovanmerellä sijaitsevat Tana (Azov), Matrega (Taman), Mapa (Anapa), Bata (Novorossijsk) kuin myös Savastopoli (Suhumi) sekä Ukrainan rannikolla sijaitsevat Salmastro ja Moncastro (Bilhorod-Dnistrovskyi).

Lähteet
-------

1. ↑  STORIA DELLA CITTA’ DI GENOVA DALLE SUE ORIGINI ALLA FINE DELLA REPUBBLICA MARINARA *I Giunistiani di Genova*. Viitattu 13.8.2018. (italiaksi)
2. ↑  Impero Romano d'Oriente 330-1453 la sua storia *www.imperobizantino.it*.  Arkistoitu 24.3.2017. Viitattu 13.8.2018. (italiaksi)

Aiheesta muualla
----------------

* Kuvia tai muita tiedostoja aiheesta **Genovan siirtokunnat** Wikimedia Commonsissa
*Aleksanteri Suuri leikkaa Gordionin solmun.* Jean-Simon Berthélemyn maalaus.
**Gordionin solmu** oli Zeuksen temppelissä Fryygian Gordionissa sijainnut monimutkainen solmu, jonka avaajasta legendan mukaan tulisi Aasian kuningas. Tunnetun tarinan mukaan Aleksanteri Suuri ratkaisi solmun vuonna 333 eaa. lyömällä sen rikki miekallaan.

Tarina
------

Perimätiedon mukaan oraakkeli julisti tilapäisesti vailla kuningasta olleille fryygialaisille, että seuraavasta kaupunkiin härkävaunuilla saapuvasta miehestä tulisi heidän hallitsijansa. Paikalle körötteli vankkureillaan Gordias-niminen köyhä talonpoika, joka kuninkaaksitulonsa kunniaksi pyhitti kärryt Zeukselle ja sitoi ne paaluun mutkikkaalla solmulla. Oraakkeli ennusti edelleen, että solmun avaajasta tulisi Aasian valtias. Tarinan mukaan Aleksanteri kuoli kesken sotaretkensä, koska ei aidosti ratkaissut solmua, vaan halkaisi sen. Tarina saattaa olla myöhempää keksintöä.*lähde?*

Antiikin lähteissä
------------------

Gordionin solmuun liittyvä tarina mainitaan neljässä antiikin aikaisessa Aleksanteri Suurta käsittelevässä lähteessä. Näistä neljästä Arrianos kertoo tapahtumista kaksi eri versiota, joista toinen perustuu Aristobulokseen.

Solmun taustakertomus eroaa myös eri versioissa. Arrianoksen versiossa kyseessä on Midaksen vaunu ja kuningas valitsee Midaksen uudeksi kuninkaaksi. Justinuksen versiossa Midaksen tilalla on Gordias. Curtiuksen versiossa vaunu on Midaksen, mutta Gordiaasta tulee kuningas. Plutarkhoksen versiossa Midas on kuningas, mutta vaunun omistajaa ei kerrota. Tarinat eroavat myös muissa yksityiskohdissaan. Esimerkiksi Arrianos kertoo että kyseessä oli yksi solmu, Justinus ja Curtius taas että kyse oli useammasta solmusta.

Aristobulos saattoi olla silminnäkijä tapahtumille. Arrianoksen Anabasiksessa on säilynyt kuvaus Aristobuloksen versiosta. Hänen mukaansa Aleksanteri veti kärryn aisaa niin että solmun päät tulivat näkyviin ja ratkaisi solmun tämän jälkeen. Justinuksen ja Plutarkhoksen mukaan Aleksanteri löi solmua miekallaan niin että sai solmun päät näkyviin ja ratkaisi solmun tämän jälkeen. Curtiuksen versiossa Aleksanteri lyö solmun rikki miekallaan ja tokaisee "olen ratkaissut sen".

Tarn pitää Aristobuloksen versiosta luotettavimpana. Solmun "ratkaiseminen" miekaniskulla perustuu luultavasti Kleitarkhoksen kirjoittamaan Aleksanterin elämäkertaan.

Metafora
--------

Gordionin solmua käytetään myös metaforana ongelmanratkaisusta. Se kuvaa vaikeaa ongelmaa, johon ei löydetä ratkaisua. Kun Aleksanteri avasi Gordionin solmun miekallaan, hän asetti ongelman uuteen kontekstiin, jossa oli mahdollisuus löytää ratkaisu.

Lähteet
-------

* William Woodthorpe Tarn: *Alexander the Great, Volume II, Sources and Studies*. Cambridge University Press, 2002. ISBN 9780521531375.

### Viitteet

1. ↑  Tarn s.262
2. 1 2  Tarn s.263
3. 1 2  Tarn s.264
**Ilke Wyludda** (s. 28. maaliskuuta 1969 Leipzig) on saksalainen kiekonheittäjä, olympiavoittaja ja Euroopan mestari.

Itä-Saksassa varttunut Wyludda voitti junioreiden Euroopan mestaruuden kiekonheitossa vuosina 1985 ja 1987 sekä kuulantyönnössä 1987; lisäksi hän sai kuulassa hopeaa 1985. Junioreiden kiekonheiton maailmanmestaruuden hän voitti vuosina 1986 ja 1988.

Ensimmäisissä aikuisten arvokisoissaan Roomassa 1987 Wyludda sijoittui kiekossa neljänneksi. Vuonna 1990 hän saavutti EM-kultaa Splitissä tuloksella 68,46. Voitettuaan 41 kiekkokilpailua peräkkäin hän jäi toiseksi Tokion MM-kisoissa 1991 Tsvetanka Hristovan jälkeen. Barcelonan olympialaisissa 1992 Wyludda sijoittui yhdeksänneksi ja Stuttgartin MM-kilpailuissa 1993 yhdenneksitoista.

Wyludda uusi Euroopan mestaruutensa Helsingissä vuonna 1994 tuloksella 68,72. Seuraavana vuonna hän sai jälleen hopeaa MM-kilpailuissa, nyt edellä oli Ellina Zvereva. Atlantan olympialaisissa 1996 Wyludda voitti kultaa heitettyään tuloksen 69,66. Vuoden 1998 EM-kilpailuissa hän sijoittui kuudenneksi ja Sydneyn olympialaisissa 2000 seitsemänneksi. 

Wyludda on voittanut maailmancupin vuonna 1989, Grand Prix -finaalin 1994 sekä Euroopan cupin vuosina 1989, 1991, 1994 ja 1996.

Hänen kiekkoennätyksensä on 74,56 vuodelta 1989 ja kuulaennätyksensä 20,23 vuodelta 1988.

Joulukuussa 2010 Wyluddan oikea jalka amputoitiin polven alapuolelta bakteeritulehduksesta johtuneen verenmyrkytyksen takia. Wyludda osallistui Lontoon paralympialaisiin 2012. Hän sijoittui F57/58-luokassa kuulantyönnössä viidenneksi ja kiekonheitossa yhdeksänneksi.

Lähteet
-------

* Ilke Wyludda Kansainvälinen yleisurheiluliitto.  (englanniksi)

### Viitteet

1. ↑  Kiekonheiton olympiavoittajan jalka amputoitiin Saksassa  8.1.2011. Helsingin Sanomat. Viitattu 8.1.2011. (suomeksi)
2. ↑  Ilke Wyludda - Events and results (Kisajärjestäjien sivut) *london2012.com*. London2012.com.  Arkistoitu 16.9.2012. Viitattu 18.9.2012. (englanniksi)

  

Naisten kiekonheiton olympiavoittajat

|  |
| --- |
| 1928: Halina Konopacka |
1932: Lillian Copeland |
1936: Gisela Mauermayer |
1948: Micheline Ostermeyer |
1952: Nina Romaškova |
1956: Olga Fikotová |
1960: Nina Ponomarjova |
1964: Tamara Press |
1968: Lia Manoliu |
1972: Faina Melnik  |
1976: Evelin Schlaak |
1980: Evelin Jahl |
1984: Ria Stalman |
1988: Martina Hellmann |
1992: Maritza Martén |
1996: Ilke Wyludda |
2000: Ellina Zvereva |
2004: Natalja Sadova |
2008: Stephanie Brown-Trafton |
2012: Sandra Perković |
2016: Sandra Perković |
2020: Valarie Allman |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Henkilöt | 
* World Athletics
* Tilastopaja 🔒

 |

 |
**Washington Senators** oli Yhdysvaltain pääkaupungissa Washingtonissa 1890-luvulla toiminut baseballjoukkue, joka tunnettiin myös nimillä Washington Statesmen ja Washington Nationals. 

Joukkue aloitti vuonna 1891 American Association -liigassa nimellä Washington Statesmen. Kun AA heti tämän kauden jälkeen lakkautettiin, joukkue siirtyi National Leagueen ja otti nimekseen Senators. Vuonna 1899 NL supisti joukkuemääränsä kahdestatoista kahdeksaan ja poistettavien joukkoon kuului myös Senators.

Senatorsin menestys ei koko aikana ollut kaksinen, sen voittosuhde kaiken kaikkiaan oli 0,366. Joukkueen tunnetuimmat pelaajat olivat Deacon McGuire ja Baseball Hall of Fameen myöhemmin valittu Jim O'Rourke. 

Vuoden tauon jälkeen Senators palasi, mutta kyseessä ei enää ollut sama joukkue. Toinen Senators jätti Washingtonin vuonna 1960 ottaen nimen Minnesota Twins, mutta sen paikan otti välittömästi uusi samanniminen joukkue, joka puolestaan muutti kaupungista 1971. Tämä joukkue tunnetaan nykyisin nimellä Texas Rangers. Major League Baseball palasi pääkaupunkiin, kun Montreal Expos siirtyi sinne vuonna 2005 ja otti käyttöönsä nimen Washington Nationals.

Aiheesta muualla
----------------

* Washington Senators: Team History & Encyclopedia *Baseball-reference.com*. (englanniksi)
*Metriacanthosaurus parkerin* lantion rekonstruktio. Lantiosta löydetyt osat on merkitty harmaalla.
**Metriacanthosaurus** (nimen merkitys: "kohtalaisen piikikäs lisko") oli lihaa syönyt teropodidinosaurusten suku. Se eli 159–154 miljoonaa vuotta sitten myöhäisellä jurakaudella. *Metriacanthosauruksen* fossiileja on löydetty Englannista, Yhdistyneestä kuningaskunnasta.

Nimi ja sen historia
--------------------

*Metriacanthosaurus* tarkoittaa "kohtalaisen piikikästä liskoa". Nimi annettiin kyseisen dinosauruksen neuraalihaarakkeista, jotka olivat pidemmät kuin *Megalosauruksella*, mutta lyhyemmät kuin *Altispinaxilla*. Tämän johdosta nimeksi annettiin "kohtalaisen piikikäs lisko".

Kuten monet muut varhain löydetyt teropodit, etenkin Euroopasta löydetyt sellaiset, *Metriacanthosaurus* nimettiin alun perin *Megalosaurus* -lajiksi. Paleontologian alkuaikoina *Megalosaurusta* päädyttiin käyttämään niin sanottuna "roskakoritaksonina" melkein kaikille teropodin jäänteille. *Metriacanthosauruksen* nimesi alun perin saksalainen paleontologi Friedrich von Huene, joka nimesi sen lajiksi *Megalosaurus parkeri*. *Parkeri* annettiin W. Parkerin kunniaksi, joka oli löytänyt jäänteet Weymouthista. Vuonna 1932 von Huene siirsi lajin sukuun *Altispinax* pitkien, fossiloituneiden selkänikamien neuraalihaarakkeiden vuoksi.

Nykyisen nimensä *Metriacanthosaurus* sai vuonna 1964, kun Alick Walker teki erityisen huomion neuraalihaarakkeiden koosta.

Koko ja ulkonäkö
----------------

*Metriacanthosauruksen* kokoa ei tiedetä fossiilien vähäisyyden vuoksi, mutta samankaltaisiin teropodeihin tehdyn vertailun perusteella dinosauruksen pituus oli karkeasti arvioituna noin kuusi metriä.

*Metriacanthosauruksen* neuraalihaarakkeet saattoivat tukea matalaa, kasvaimen kaltaista kumpua, joka oli mahdollisesti samankaltainen kuin varhaisliitukaudella Pohjois-Amerikassa eläneellä *Acrocanthosauruksella*. Fossiilien vähäisyyden vuoksi rekonstruktiot *Metriacanthosauruksesta* ovat arvailuja ja perustuvat muihin samankaltaisiin dinosauruksiin.

Fossiilit
---------

*Metriacanthosauruksen* fossiileja on löydetty Englannista. Löytöihin kuuluu osittaisia jäänteitä.

Luokittelu
----------

*Metriacanthosaurus* on luokiteltu sinraptoreihin kuuluneena teropodina. Sen on ajateltu olevan läheistä sukua Aasiassa eläneelle *Yangchuanosaurukselle*.

Lähteet
-------

1. 1 2  Metriacanthosaurus *The Dino Directory*. Natural History Museum. Viitattu 13.7.2017. (englanniksi)
2. 1 2 3 4 5 6 7  Metriacanthosaurus *Prehistoric Wildlife*. Viitattu 13.7.2017. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1957207
* EoL: 4658598
* Fossilworks: 67739
* GBIF: 4967087

 |

 |
**Hr. Ms. Guinea** oli Alankomaiden kuninkaallisen laivaston vuonna 1873 valmistunut Buffel-luokan monitori.

Valmistus
---------

*Pääartikkeli: Buffel-luokka*
Alus tilattiin Amsterdamin telakalta ja sen köli laskettiin vuonna 1867 nimellä *Matador*. Alus laskettiin vesille 5. toukokuuta 1870 ja se otettiin palvelukseen 16. lokakuuta 1873.

Palvelus
--------

Vuonna 1887 aluksen aseistus modernisoitiin, jolloin pääaseiksi tuli yksi Kruppin valmistama 280 millimetrin tykki ja apuaseiksi neljä HOtchkissin 37 millimetrin pikatykkiä ja kaksi Hotchkissin viisiputkista 37 millimetrin revolveritykkiä. 

Alus poistettiin palveluksesta ja se romutettiin vuonna 1897 Bolnesissa.

Lähteet
-------

* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Gardiner Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:HNLMS Guinea 

*Buffel*-luokan monitorit

|  |
| --- |
| *Hr. Ms. Buffel* - *Hr. Ms. Guinea* |
| Edeltäjä: Schorpioen-luokka – Seuraaja: Heiligerlee-luokka |
**Salford City Football Club** on englantilainen jalkapalloseura Salfordista, Suur-Manchesterin alueelta. Seura pelaa Englannin sarjajärjestelmän neljännellä tasolla, Kakkosliigassa.

Seuran omistavat Manchester Unitedin entiset pelaajat Ryan Giggs, Gary Neville, Phil Neville, Paul Scholes, Nicky Butt ja David Beckham sekä liikemies Peter Lim.

Historia
--------

Seura perustettiin 1940 nimellä *Salford Central*. Salford pelasi paikallisarjoissa vuoteen 1963 asti, jolloin se liittyi Manchester Leagueen ja muutti nimekeen *Salford Amateurs*. 1970-luvulla seura voitti Lancashire Amateur Cupin kolmesti ja Manchester Premier Cupin kahdesti. Vuonna 1980 Salford sirrtyi ylemmäs, Cheshire County Leagueen, ja kaksi vuotta myöhemmin North West Counties Football Leagueen, Englannin sarjajärjestelmän yhdeksännellä tasolle. Vuonna 1989 Salford Amateurs vaihtoi nimekseen *Salford City*. Seura vietti 1990-luvun ja 2000-luvun alun pääasiassa yhdeksännellä sarjatasolla kunnes Salford kauden 2007–2008 päätteeksi nousi kahdeksannelle tasolle, Northern Premier Leaguen 1. divisioonaan.

Vuonna 2014 Manchester Unitedin entiset pelaajat Ryan Giggs, Gary Neville, Phil Neville, Paul Scholes ja Nicky Butt sekä liikemies Peter Lim hankkivat seuran omistukseensa. Uusien omistajien panostusten myötä Salford nousi heti kauden 2014–2015 päätteeksi Northern Premier Leaguen ylimmälle tasolle ja heti seuraavalla kaudella kuudennelle sarjaportaalle, National League Northiin. Kaudella 2015–2016 Salford eteni myös ensimmäistä kertaa FA Cupin toiselle kierrokselle. Kaudella 2016–2017 kolmas perättäinen nousu jäi saavuttamatta, mutta sitä seurasi jälleen kaksi perättäistä nousua. Ensin Salford voitti National League Northin mestaruuden 2018 ja seuraavana vuonna se sijoittui kolmanneksi, mutta voitti nousukarsinnat ja nousi Kakkosliigaan. Vuonna 2019 David Beckham liittyi mukaan yhdeksi seuran omistajaksi.

Lähteet
-------

1. 1 2  Seppinen, Lari: Manchesterin varjoista.  *Urheilulehti*, 18.9.2019, nro 38/2019, s. 18–23.
2. 1 2  History of the Club Salford City FC. Viitattu 21.9.2019. (englanniksi)

Englannin kakkosliiga 2019–2020

* Bradford City
* Cambridge United
* Carlisle United
* Cheltenham Town
* Colchester United
* Crawley Town
* Crewe Alexandra
* Exeter City
* Forest Green Rovers
* Grimsby Town
* Leyton Orient
* Macclesfield Town
* Mansfield Town
* Morecambe
* Newport County
* Northampton Town
* Oldham Athletic
* Plymouth Argyle
* Port Vale
* Salford City
* Scunthorpe United
* Stevenage
* Swindon Town
* Walsall
**Johan Lorentz Lagus** (10. lokakuuta 1805 Turku – 20. syyskuuta 1881 Iisalmi) oli suomalainen kirkkoherra ja lääninrovasti.

Laguksen vanhemmat olivat Turun akatemian teologisen siveysopin professori Anders Johan Lagus ja Sigrid Helena Hoffrén. Hän kävi Turun katedraalikoulua ja pääsi ylioppilaaksi 1821. Lagus opiskeli Turun akatemiassa ja hän suoritti venäjän kieliopintoja Moskovassa valtion apurahalla 1827–1828. Lagus valmistui filosofian kandidaatiksi Moskovassa 1829 ja hänet vihittiin papiksi Porvoon hiippakunnassa 1837.

Lagus oli Viipurin lukion venäjän kielen lehtorina vuodesta 1829 alkaen. Hänestä tuli Lammin kirkkoherra vuonna 1842 ja Iisalmen kirkkoherra vuonna 1854. Lagus sai rovastin arvon 1846. Hän oli vt. lääninrovastina vuodesta 1851 ja vakinaisena lääninrovastina vuodesta 1854. Lagus oli Kuopion tuomiokapitulin jäsenenä 1876–1879.

Lagus oli naimisissa vuodesta 1842 Karjalan laamannikunnan laamannin Bror Adam Tamelanderin tyttären Amalia Karolina Augusta Tamelanderin (k. 1869) kanssa. Heidän poikiaan olivat maanviljelysneuvos, valtiopäivämies Johannes Lagus (1846–1922), Varkauden tehtaansaarnaaja Wilhelm Lagus (1856–1896) ja lyseon lehtori Lars Reinhold Hirvensalo, ent. Lagus (1858–1918).

Lähteet
-------

1. 1 2 3 4  Kotivuori, Yrjö: Johan Lorentz Lagus. *Ylioppilasmatrikkeli 1640–1852*. Helsingin yliopiston verkkojulkaisu 2005. Luettu 21.10.2016.

Aiheesta muualla
----------------

* Johan Lorentz Laguksen elämäkerta Kansallisbiografiassa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiasampo
* Ylioppilasmatrikkeli 1640–1852

 |

 |
**Mari Vihmand** (s. 17. toukokuuta 1967 Tallinna) on virolainen säveltäjä. Hänen tuotantonsa koostuu enimmäkseen kamarimusiikista. Hän on monesti saanut innoituksen teoksiinsa runoudesta ja muusta kirjallisuudesta. Vihmand on yhdistellyt musiikissaan romanttista mielikuvitusta ja rationaalista muodon rakentamista. Hänen tyyliään on kuvattu uusekspressionistiseksi.

Vihmand opiskeli Viron musiikki- ja teatteriakatemiassa Eino Tambergin ja Lepo Sumeran johdolla, joista jälkimmäisen ohjauksessa hän suoritti maisterintutkintonsa vuonna 1997. Hän suoritti myös opintoja Gilbert Amyn ja Philippe Manouryn johdolla Lyonin konservatoriossa. Hän muutti vuonna 1997 Bad Urachiin, Saksaan.

Vihmand opetti Tallinnan musiikkilukiossa musiikin teoriaa vuosina 1987–1995. Hänen teoksiaan on esitetty muun muassa Viron musiikkipäivillä ja NYYD-festivaalilla. Hänen töitään on esittänyt ja tilannut esimerkiksi Alankomaiden radion kamariorkesteri. Myös Tapiola Sinfoniettan kamariorkesterin ohjelmistoon on kuulunut hänen musiikkiaan. Yksi Vihmandin ensimmäisistä suosiota saavuttaneista teoksista oli *Laul õnnelikust Corydonist ja Phyllisest* sopraanolle ja kamarikokoonpanolle (1992). Soolokappaleen *Küsimus* (1996) tilasi häneltä oboisti Kalev Kuljus ja soolokappaleen *Keeris* (2001/2002) huilisti Mihkel Peäske. Vihmandin ensimmäinen elektroninen teos on *..ja nüüd tuli aeg minu juurde alasti...* (1997). Orkesteriteos *Floreo* toi säveltäjälle ensipalkinnon vuoden 1996 kansainvälisessä säveltäjärostrumissa Pariisissa alle 30-vuotiaiden säveltäjien kategoriassa. Kamarioopperalla *Lugu klaasist* (kantaesitetty NYYD-festivaalilla 1995) hän sai Viron tasavallan kulttuuripalkinnon vuonna 1995. Vuonna 2008 kantaesitettiin hänen oopperansa *The Formula of Love*.

Vihmand on ollut Viron säveltäjäliiton jäsen vuodesta 1992.

Lähteet
-------

1. 1 2 3 4 5 6  Estonian Music Information Centre: Mari Vihmand
2. 1 2  Eesti Hariduse ja Teaduse Andmesidevõrk: Mari Vihmand


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |

 |
**Mattias Wargh** (s. 15. lokakuuta 1982 Pedersöre, Suomi) on suomalainen jalkapalloilija, joka pelasi kaudella 2013 Veikkausliigan FF Jarossa.

Mattias Wargh on Jaron juniorikoulun kasvatti. Ensimmäinen miesten joukkue oli Kolmosen Nykarleby IK kaudella 2003. Silloin Wargh löi itsensä läpi ja sai sopimuksen Jaron Veikkausliigajoukkueessa, jossa hän pelasikin kaksi seuraavaa kautta. Loukkaantumisten seurauksena pelipaikka ei vakiintunut.

Sen jälkeen Wargh pelasi alemmissa sarjoissa NIK:ssa, JBK:ssa ja IFK Jakobstadissa seuraavat viisi kautta, kunnes jälleen alasarjasaavutustensa perusteella hän sai paikan syksyllä 2010 Jarossa. , 

Wargh pelasi seuraavat kolme kautta Jarossa eli kaudet 2011-2013 kaikkiaan 42 ottelua ja teki yhdeksän maalia. Osan kausista 2012 ja 2013 Wargh oli loukkaantuneena jalkavammojen vuoksi. Sopimusta jatkettiin huolimatta loukkaantumisesta. ,  Ura Jarossa päättyi syksyllä 2013, kun seura ei enää uusinut sopimusta. Veikkausliigauraa Jarossa kesti kaikkiaan viisi kautta eli 61 ottelua ja 10 tehtyä maalia.

Myös Warghin isoveli Jimmy tuli tunnetuksi myös jalkapalloilijana.

Lähteet
-------

1. ↑  Soininen, Heidi (vast. toim.): *Jalkapallokirja 2013*, s. 443. Suomen Palloliitto, 2013. ISSN 0787-7188.
2. ↑  Matias Wargh menossa NIK-paitaan *veikkausliiga.com*.  15.4.2006. Viitattu 5.4.2014.
3. ↑  Jaro - puuttuvat urahistoriat *fmsuomi.com*.  29.08.2011.  Arkistoitu 7.4.2014. Viitattu 5.4.2014.
4. ↑  Mattias Wargh tekee paluun Jaroon *veikkausliiga.com*.  11.10.2010. Viitattu 5.4.2014.
5. ↑  Warghin kausi on ohi *veikkausliiga.com*.  4.7.2012. Viitattu 5.4.2014.
6. ↑  Mattias Wargh jatkaa Jarossa *veikkausliiga.com*.  30.11.2012. Viitattu 5.4.2014.
7. ↑  Wargh ja Kula jättävät Jaron *veikkausliiga.com*.  24.11.2013. Viitattu 5.4.2014.

Asiasta muualla
---------------

* Wargh transfermarktin sivuilla
**Kollektiivinen mielenhäiriö** tarkoittaa sananmukaisesti ihmisryhmän psykoottiseksi tai muuten mielenvikaiseksi väitettyä tilaa.*lähde?* Kollektiivinen mielenhäiriö on esimerkiksi *joukkopsykoosi*.*kenen mukaan?* Esimerkiksi niin sanottujen ufokulttien jäsenten toiminta on joskus selitetty kollektiivisen mielenhäiriön avulla. Tällaiset ryhmät voivat olla esimerkiksi vainoharhaisia, ja niiden jäsenten todellisuudentaju on joidenkin mukaan*kenen mukaan?* vääristynyt samalla tavalla yhtä aikaa. 

Väärinkäsitysten välttämiseksi joukkopsykoosia kuvataan usein jaetuksi psykoosiksi, sillä psykoottinen käytös koskee aina kuitenkin ryhmässä olevia yksilöitä. Usein myös psykoottiset yksilöt ovat taipuvaisia muodostamaan keskenään ryhmiä. Joukkopsykoosia tutkitaan ryhmädynamiikan osa-alueena. 

On huomattu, että taipumusta vainoharhaisuuteen ja huomattaviin virhearviointeihin, perinteisen joukkopsykoosin tunnusmerkistöön, esiintyy lähes kaikissa ryhmissä, joissa ryhmäidentiteetti hallitsee vahvasti yhteisöllistä käyttäytymistä. Tavallaan myös ihmiskunta, valtiot, etniset ryhmät, uskonnot ja poliittiset puolueet voivat olla tämän mukaan jonkinasteisessa joukkopsykoosissa.

Yhteisöllisyys ja ryhmähenkisyys muokkaavat ihmisten ja sitä kautta myös ryhmien todellisuuskäsityksiä, jolloin esimerkiksi tunteisiin vetoavimmat ajatusmallit usein voittavat järkevämmät. Kiihotus, pelottelu ja valheellisten tietojen levitys sekä sisäisen arvostelun vaiennus saavat vaikutusta aikaan melkein missä tahansa ryhmässä heti, kun tilanne kärjistyy millään tavalla. Ihmisyksilön odotetaan selviävän ongelmatilanteista mielenterveytensä säilyttäen, mutta ryhmien tapauksessa sisäinen henkinen eheys joutuu hyvin rankan rasituksen alle.

Kollektiivisen mielenhäiriön käsitettä on käytetty usein myös poliittisena aseena tai moraalisena kannanottona. Ryhmissä esiintyvä käyttäytyminen leimataan tällöin häiriintyneeksi kun ryhmän aate ei sovi omaan elämänkäsitykseen.

Katso myös
----------

* Koro (paniikki)
* Joukkohallusinaatio
Marian kampuksen alue toukokuussa 2018.
**Maria 01** on suomalainen kasvuyrityskampus, joka sijaitsee Helsingin Kampissa entisen Marian sairaalan tiloissa. Maria 01 oli vuonna 2019 Pohjoismaiden suurin kasvuyrityskeskittymä. Vuoteen 2023 mennessä toteutuvan laajennuksen myötä Maria 01:n tavoitteena on olla Euroopan suurin kasvuyrityskampus.

Vuonna 2019 Maria 01:n tiloissa toimi yli 120 kasvuyritystä, 12 pääomasijoitusrahastoa sekä useita kasvuyrittäjyyden piiriin kuuluvia toimijoita. Kampuksella työskenteli vuonna 2019 yli 1100 henkilöä.

Maria 01:n taustalla ovat Startup Säätiö, Helsingin uusyrityskeskus sekä Helsingin kaupunki. Kampuksen toimitusjohtajana toimii Ville Simola.

Historia
--------

Maria 01 sijaitsee vanhassa Marian sairaalassa Helsingin Kampissa. Sairaalatoiminnot loppuivat tiloissa pysyvästi vuonna 2014. Vuonna 2016 sairaalan tilat remontoitiin ja Maria 01 aloitti toimintansa tiloissa.

Vuonna 2017 Lemminkäinen teki tutkielman Marian alueen kehittämisestä. Taustalla oli Helsingin kaupungin tavoitteet asemoitua yhtenä Euroopan houkuttelevimmista kaupungeista kasvuyrityksille. Osana tätä, Marian alueesta on pyritty luomaan osaamiskeskittymää, jolla on kansainväliset verkostot ja poikkitieteelliset lähestymistavat tulevaisuuden kehittämiselle. Lemminkäisen tutkielman johdosta vuoden 2017 Slush-tapahtumassa julkaistiin kilpailu alueen kehittämiseksi.

Vuonna 2021 tasavallan presidentti Sauli Niinistö myönsi vuoden kansainvälistymispalkinnot, ja Maria 01 sai yhteisöpalkinnon.

Maria01:n kehitys on jatkunut edelleen ja kampus kutsuu itseään innovaatioalojen konsortioksi, jossa on edustettuna niin sijoittajat, omistajat kuin toimijat.

Lähteet
-------

1. 1 2 3 4  Maria 01 laajentuu Euroopan suurimmaksi startup-kampukseksi  5.9.2019. Helsingin kaupunki. Viitattu 11.10.2020.
2. ↑  Tarina Maria01. Viitattu 11.10.2020. (englanniksi)
3. 1 2  Community block for solvers Maria 01.  Arkistoitu 17.11.2020. Viitattu 11.10.2020.
4. ↑  Tasavallan presidentin kansainvälistymispalkinnot Relexille, Peikolle, Bayerille ja Maria 01:lle Tasavallan Presidentti. Viitattu 19.11.2022.
Mari Törőcsik. (Valokuva Gáspár Stekovics.)
**Mari Törőcsik** (23. marraskuuta 1935 Pély – 16. huhtikuuta 2021 Szombathely) oli unkarilainen teatteri- ja elokuvanäyttelijä. Hän esiintyi yli 170 elokuvassa vuosina 1956–2020. Hän voitti parhaan naispääosan palkinnon vuoden 1976 Cannesin elokuvajuhlilla elokuvasta *Missä olette, rouva Dery?*

Lähteet
-------

1. ↑  Meghalt Törőcsik Mari
2. ↑  Törőcsik Mari
3. ↑  Festival de Cannes: Mari Torocsik

Aiheesta muualla
----------------

* Mari Törőcsik Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |
**Mari Kaarina Vuorijärvi** (s. 8. huhtikuuta 1971 Tampere) on suomalainen sopraano.

Mari Vuorijärvi opiskeli laulupedagogiikan koulutusohjelmassa Tampereen konservatoriossa vuosina 1994–1999 Raija Roivaisen johdolla. Vuorijärvi täydensi opintojaan Tampereen ammattikorkeakoulussa vuosina 2004–2007 Jaakko Ryhäsen johdolla. Mari Vuorijärvi on osallistunut mm. Ritva Auvisen, Seppo Ruohosen ja Marjut Hannulan mestarikursseille sekä toimi Anette Thompsonin (Guildhall Scholl) demonstraatio-oppilaana.

Mari Vuorijärvi on osallistunut vuonna 1999 Lappeenrannan valtakunnalliseen laulukilpailuun saaden erikoispalkinnon. Lied-Koskimies kilpailuissa ja Merikanto-laulukilpailussa hän oli semifinalisti.

Vuorijärven oopperarooleja ovat mm. Elli (Miehen kylkiluu), Miss Jessel (Ruuvikierre), Liz Taylor (Jackie O.), 1. Nainen (Viimeiset kiusaukset), Ylipapitar (Aida) ja Prinsessa (Rusalka).

Vuorijärvi on esiintynyt myös monin lied- ja kirkkokonsertein vakisäestäjänsä Antti Terävän kanssa yli 20 vuoden ajan.

Solistitehtävien lisäksi Vuorijärvi on laulanut Tampereen Oopperan kuorossa vuodesta 1994 alkaen. Operetit ja musikaalit ovat tulleet hänelle tutuiksi laulaessaan Tampereen Työväen Teatterissa ja Tampereen Musiikkiteatterissa vuosina 1995–1999.

Mari Vuorijärvi on toiminut laulunopettajana Valkeakoski-Opistossa vuodesta 1999 lähtien. Hän on opettanut laulajia myös Tampereen konservatoriossa Jaakko Ryhäsen assistenttina, Pirkanmaan Musiikkiopistossa sekä Oriveden Opistossa.

Mari Vuorijärvi on huomioitu Pro Musica- ja Taiteen edistämiskeskuksen (Taike) apurahoilla sekä Tampereen kaupungin, Suomen Kulttuurirahaston, Okka-säätiön ja Tauno Sairiala stipendeillä. Säveltäjä Oliver Kohlenberg on omistanut teoksensa "Jadekampalauluja" sopraanolle ja jousiorkesterille opus 104 Mari Vuorijärvelle.
**Jeroen Zoet** (s. 6. tammikuuta 1991 Veendam) on alankomaalainen jalkapallomaalivahti, joka edustaa Italian Serie A:ssa pelaavaa Speziaa. Zoet on oikeajalkainen.

Seurajoukkueura
---------------

Zoet on PSV Eindhovenin kasvatti. Vuodet 2011–2013 hän pelasi lainalla Eredivisien RKC Waalwijkissä. Otteluita kertyi 67 kappaletta. Kaudeksi 2013–2014 Zoet palasi takaisin Eindhoveniin ja debyytti seuran paidassa Eredivisiessä tapahtui elokuussa 2013 ADO Den Haagia vastaan. Kaudella 2013–2014 hän pelasi Eredivisiessä 29 ottelua ja Eurooppa-liigassa kolme ottelua. Kaudella 2014–2015 Zoet pelasi Eredivisiessä 32 ottelua ja Eurooppa-liigassa seitsemän. Kaudella 2015–2016 hän pelasi Eindhovenin kaikki 34 Eredivisien ottelua ja kaikki kahdeksan Mestarien liigan ottelua. Myös kaudella 2018–2019 hän pelasi joukkueensa kaikki Eredivisien ottelut. Mestarien liigassa hän pelasi myös kausina 2016–2017 ja 2018–2019..

Maajoukkueura
-------------

Zoet on edustanut Alankomaita alle 17-, alle 19- ja alle 21-vuotiaiden maajoukkuetasolla. Syyskuussa 2012 hänet kutsuttiin Alankomaiden miesten maajoukkueen mukaan. Ensimmäisen kerran hän pääsi pelaamaan miesten maaotteluissa lokakuussa 2015 EM-karsintaottelussa Kazakstania vastaan ja ensimmäisen täyden maaottelunsa hän pelasi kolme päivää myöhemmin Tšekkiä vastaan.

Lähteet
-------

1. ↑
2. 1 2

Aiheesta muualla
----------------

* Jeroen Zoet Transfermarkt-sivustolla (englanniksi)
* Jeroen Zoet Soccerway-sivustolla

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Golestanin palatsi** on muurien ympäröimä rakennusryhmä Teheranissa. Se on Qajar-dynastian ajan arkkitehtuurin mestariteos, jossa yhdistyvät persialaiset perinteet ja länsimaiset vaikutteet. Pääosa palatsin nykyisistä piirteistä on 1800-luvulta. Nykymuodossaan se koostuu kahdeksasta rakennuksesta, jotka ovat pääosin museoina, ja niiden keskellä olevasta puutarhasta. Palatsi on Unescon maailmanperintökohde vuodesta 2013.

Nimi Gol-e-stan tarkoittaa "kukkien maata", palatsin nimi ei liity Golestanin kaupunkiin tai provinssiin.

Palatsin paikalla oli Safavidien aikainen linnoitus, mutta pääosan nykyisistä rakennuksista rakennutti Nasser al-Din Shah (hallitsijana 1848–1896). Rakennusryhmä oli aikoinaan laajempi, siihen kuului toimistoja, ministeriöitä ja asuintiloja, mutta monia osia purettiin Pahlavien hallituskaudella.

*Shams-Al Emarat* eli Auringon talo sijaitsee alueen itäreunassa. Nasser al-Din Shah rakennutti sen 1865–1867 voidakseen nauttia esteettömästä näkymästä Teheraniin. Rakennuksessa on kaksi samanlaista tornia, jotka ovat kopioita Esfahanissa sijaitsevasta Safavidien linnasta. Rakennuksessa on monia holvikaaria, koristeellisia ikkunoita ja keraamisia laattoja.

*Ivan-e Takht-e Marmar* on sali, jota hallitsee Yazdin alabasterista tehty valtava valtaistuin. Tässä salissa on järjestetty monia seremonioita, kuten Reza Pahlavin kruunajaiset vuonna 1925.

*Khalvat-e Karim Khani* on jäljellä oleva osa Karim Khan Zandin (hallitsi 1750–1779) Teheranin asuinpalatsista. Nasser al-Din Shah viihtyi täällä, ja hänen marmorinen hautakivensä on terassilla.

*Negar Khanen* taidemuseossa on maalauksia Qajarien valtakaudelta, esimerkiksi kuvat shaaheista käyttämässä kruununjalokiviä.

*Talar-e Ayaheh* peilisalin keskiössä oli riikinkukkovaltaistuin ennen kuin se siirrettiin kruununjalokivien museoon. Siellä on järjestetty monia kuninkaallisia häitä ja Mohammad Reza Pahlavin kruunajaiset. Salissa ja sitä ympäröivissä tiloissa säilytetään ulkomailta saatuja näyttäviä lahjoja.

*Howze Khaneh* on suihkulähteen koristama rakennus, jossa on esillä eurooppalaisten kuninkaallisten muotokuvia.

*Talar-e Almas* eli Timanttisali on punaseinäinen rakennus, jossa on esillä eurooppalaisia koriste-esineitä kuten ranskalaista posliinia.

*Emarat-e Badgir* poikkeaa muista ilmanvaihtoon liittyvien torniensa takia. Sen alakerrassa on valokuvagalleria.

* Shams-Al EmaratShams-Al Emarat
* Marmorisalin valtaistuinMarmorisalin valtaistuin
* Khalvat-e Karim KhaniKhalvat-e Karim Khani
* 
* 
* 
* 
*

Lähteet
-------

1. ↑  Golestan Palace *Unesco World Heritage*. Viitattu 19.11.2016.
2. ↑  John Flint: Golestan Palace in Tehran: Land of Flowers *Searching for Iran*.  Arkistoitu 19.11.2016. Viitattu 19.11.2016.
3. 1 2 3 4 5 6 7 8 9  Golestan Palace *Lonely Planet*. Viitattu 19.11.2016.
4. ↑  Edifice of the Sun (Shams-Al Emarat) *Iran Culture Magazine*.  Arkistoitu 19.11.2016. Viitattu 19.11.2016.

Aiheesta muualla
----------------

* Kuvia tai muita tiedostoja aiheesta **Golestanin palatsi** Wikimedia Commonsissa

* Golestan Palace (Arkistoitu – Internet Archive)
**Hypotalamus*–*aivolisäke*–*lisämunuaiskuori-akseli** (*engl. Hypothalamic–Pituitary–adrenal axis, HPA*) tarkoittaa hypotalamuksen, aivolisäkkeen ja lisämunuaiskuoren keskinäisiä palautejärjestelmiä, jotka säätelevät immunijärjestelmän, hedelmällisyyden ja stressivasteen kaltaisia fysiologisia prosesseja.

HPA-akselin häiriöiden on havaittu liittyvän tulehduksiin ja masennukseen.

Toiminta
--------

Hypotalamus erittää kortikotropiinia vapauttavaan CRH-hormonia, joka saa aivolisäkkeen tuottamaan adrenokortikotrooppista ACTH-hormonia). Verenkiertoon päätynyt ACTH-hormoni saa lisämunaisen tuottamaan kortisolin ja kortikosteronin kaltaisia kortikosteroideja, jotka säätelevät elimistön lukuisia prosesseja.

Kortisolia erittyy etenkin stressin seurauksena. Tutkijat olettavat, että osa lisämunuaisen erittämästä kortisolista päätyy hypotalamukseen, minkä seurauksena sen toiminta laantuu. Tällöin kortisolin tuotanto lakkaa.

### Viitteet

1. 1 2 3  Role of the Hypothalamic–Pituitary–Adrenal Axis in Health and Disease.
2. ↑  Dr Joe Tatta: HPA Axis and Pain *INTEGRATIVE PAIN SCIENCE INSTITUTE*.  22.3.2016. Viitattu 15.4.2023. (englanniksi)
Vaasan ammattikorkeakoulu
**Vaasan ammattikorkeakoulu** (lyh. *VAMK*, ruots. *Vasa yrkeshögskola*) on osakeyhtiömuotoinen ja kansainvälinen ammattikorkeakoulu Vaasan Palosaarella Pohjanmaan maakunnassa. VAMK kouluttaa tradenomeja, insinöörejä, sairaan­hoitajia, terveyden­hoitajia ja sosionomeja suomen ja englannin kielellä. Opetushallinnon tilastopalvelun mukaan vuonna 2020 Vaasan ammattikorkeakoulussa oli yhteensä 3 255 opiskelijaa. Oppilaitoksen rehtori on Kati Komulainen.

Koulutus
--------

VAMK tarjoaa opetusta liiketalouden, sosiaali- ja terveysalan ja tekniikan aloilla 19 koulutusohjelmassa, joista neljä on englanninkielisiä. Koulutus painottaa energiatehokasta tekniikkaa, vientiteollisuuden liiketoimintaosaamista ja moderneja sosiaali- ja terveyspalveluja. Koulu toteuttaa myös ylempään ammattikorkeakoulututkintoon johtavia koulutusohjelmia. 

Seitsemässä tutkintoon johtavassa monimuotokoulutusohjelmassa on noin 600 opiskelijaa. 

VAMKilla on oma avoin ammattikorkeakoulunsa, jonka tavoite on antaa opiskelijoille mahdollisuus joko ammatillisen osaamisen täydentämiseen tai tutkintotavoitteiseen opiskeluun. Ammatilliset erikoistumisopinnot on suunnattu työelämässä olevien ammatillisen osaamisen täydentämiseksi. Lisäksi VAMK järjestää täydennyskoulutusta yrityksille ja yhteisöille koulun kaikilla toimialoilla.

Kansainvälisyys
---------------

VAMKissa on vuosittain noin 300 ulkomaalaista tutkintoon tähtäävää opiskelijaa sekä 80 vaihto-opiskelijaa. Ulkomaille opiskelijavaihtoon tai työharjoitteluun lähtee vuosittain noin 150 ammattikorkeakoulun omaa opiskelijaa.*lähde?*

Opiskeluympäristö
-----------------

Ammattikorkeakoulun opetus- ja tutkimustilat sijaitsevat kaupungin keskustassa ja Palo­saarella. Tiedekirjasto ja oppimiskeskus Tritonia on kaikkien vaasalaisten korkeakoulujen tutkimusta, koulutusta ja opiskelua varten. Tekniikan alan opiskelijoille koululla on erillinen tutkimus- ja opetuslaboratorio.

Alueellinen toiminta
--------------------

VAMK tekee yhteistyötä alueen työnantajien kanssa muun muassa hanketoiminnassa, koulutusohjelmien kehittämisessä sekä harjoittelupaikkojen ja opinnäytetyöaiheiden kartoittamisessa.

Opiskelijatoiminta
------------------

Opiskelijaelämää ja opiskelijoiden edunvalvontaa tukee opiskelija­kunta VAMOK.

Lähteet
-------

1. ↑  Ammattikorkeakoulujen opiskelijat 2020 (Opiskelijat ja tutkinnot) Opetushallinnon tilastopalvelu Vipunen

Aiheesta muualla
----------------

* Vaasan ammattikorkeakoulun kotisivut
* Vaasan ammattikorkeakoulun opiskelijakunta VAMOKin kotisivut

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Suomen ammattikorkeakoulut |
| --- |
|  |
| Nykyisetammattikorkeakoulut | 
* Ahvenanmaa
* Arcada
* Centria
* Diak
* Haaga-Helia
* HAMK
* Humak
* JAMK
* KAMK
* Karelia
* LAB
* Lappi
* Laurea
* Metropolia
* Novia
* Oamk
* Polamk
* SAMK
* Savonia
* SeAMK
* TAMK
* Turku
* VAMK
* Xamk

 |
|  |
| Entiset | 
* Evtek
* Haaga Instituutti
* Helia
* Kemi-Tornio
* Kyamk
* LAMK
* Mamk
* Piramk
* RAMK
* Saimia
* Svenska
* Stadia
* Sydväst
* Varsinais-Suomi

 |

 |
Skitalets. 1900-luvun alun valokuva.
**Skitalets** (ven. Скита́лец, suomeksi "maankiertäjä, kulkuri", oikea nimi *Stepan Gavrilovitš Petrov*, Степа́н Гаври́лович Петро́в; 9. marraskuuta 1869 nykyisen Samaran alueen Privolžjen piirin Obšarovkan kylä – 25. kesäkuuta 1941 Moskova) oli venäläinen ja neuvostoliittolainen kirjailija.

Tuleva kirjailija syntyi talonpoikaisperheeseen. Vuosina 1885–1887 hän opiskeli Samaran opettajaseminaarissa, josta hänet erotettiin poliittisesti epäluotettavana. Vuosina 1893–1897 hän kierteli Venäjän eteläosia kokeillen erilaisia ammatteja. Palattuaan Samaraan hän työskenteli *Samarskaja gazeta* -lehdessä.

Maksim Gorki vaikutti ratkaisevasti Skitaletsin kirjailijanuran muotoutumiseen. Gorkin myötavaikutuksella ilmestynyt pienoisromaani *Oktava* (1900) teki hänet tunnetuksi. Gorkin perustama *Znanije*-kustantamo julkaisi Skitaletsin ensimmäisen kertomuskokoelman vuonna 1902. Kirjailijan varhaisvaiheen realististen teosten sankareita ovat yhteiskunnan ulkopuolelle jääneet poikkeusyksilöt ja kapinalliset, joiden elämä päättyy usein traagisesti.

1900-luvun alussa Skitalets osallistui aktiivisesti poliittiseen toimintaan ja oli vuonna 1901 kolmen kuukauden ajan vankilassa. Vuoden 1905 vallankumoustapahtumien jälkeen hän julkaisi pienoisromaanin *Etapy* ("Etappeja", 1908), jossa aikaisemman kapinahengen oli korvannut traaginen fatalismi. Samaan aikaan kirjailija etääntyi Maksim Gorkista ja bolševikeista. Vuonna 1921 hän muutti Harbiniin.

Vuonna 1934 Skitalets palasi Moskovaan. Elämänsä loppuvaiheessa hän keskittyi omaelämäkerrallisten ja muistelmateosten kirjoittamiseen.

Suomennoksia
------------

* Pyhä tuhka. Suom. Rob. A. Seppänen. *Aika* 1909, nro 3.
* Muistelmia Maksim Gorkin vierailusta Suomessa. *Punalippu* 1956, nro 1, s. 101-108.

Lähteet
-------

1. 1 2 3  *Russkije pisateli, XX vek. Biobibliografitšeski slovar. Tšast 2*, s. 354. Moskva: Prosveštšenije, 1998. ISBN 5-09-006995-6.
2. 1 2  Kasack, Wolfgang: *Entsiklopeditšeski slovar russkoi literatury s 1917 goda*, s. 700. London: Overseas Publications Interchange, 1988. ISBN 0-903868-73-3.
3. ↑  *Russkije pisateli, XX vek. Biobibliografitšeski slovar. Tšast 2*, s. 354–355. Moskva: Prosveštšenije, 1998. ISBN 5-09-006995-6.

Aiheesta muualla
----------------

* Kratkaja literaturnaja entsiklopedija (venäjäksi)
* Skitaletsin teoksia Lib.ru -sivustolla (venäjäksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat
* Ruotsi
* Japani
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
|  |
| --- |
| 
Rautatieaseman sijainti. |

**Golf Halt** on Fairbourne & Barmouth Steam Railwayn omistaman kapearaiteisen rautatien varrella sijaitseva rautatieasema Gwyneddissä, Walesin pohjoisosassa. Vuoteen 2007 asti aseman nimi oli **Gorsafawddacha'idraigodanheddogleddollônpenrhynareurdraethceredigion** ([ˌɡɔrsaˌvauðaχaɪˌdraɪɡɔˌdanhɛðˌɔɡlɛðɔˌɬoːnpɛnˌr̥ɪnarˌɛɨrˌdraːɨθkɛrɛˈdɪɡjɔn]). Pitkällä nimellä rautatieyhtiö tavoitteli pääsyä Guinnessin ennätysten kirjaan sekä Yhdistyneen kuningaskunnan pisimmän paikannimen asemaa, joka oli Walesissa sijaitsevan Llanfairpwllgwyngyllgogerychwyrndrobwllllantysiliogogogochin kylän hallussa. Ennätysten kirjaan se pääsi maailman pisimpänä rautatieaseman nimenä, mutta se ei ole saavuttanut juurikaan suosiota pisimpänä paikannimenä. 

Vanha, pidempi nimi on kymriä ja sen merkitys on "Mawddachin asema ja sen lohikäärmeen hammas Pohjois-Penhrynin tien varrella Cardiganinlahden kultaisella rannalla". Nykyisen nimensä asema on saanut lähellä sijaitsevan 9-reikäisen golfkentän mukaan.

Vanhan, pidemmän nimen sisältävä kyltti.

Aiheesta muualla
----------------

* Fairbourne & Barmouth Steam Railway (englanniksi)